《康陵陪祀》
明代·王维桢

塞上犹传八骏名，帝丘今望赤霄平。
千峰云起旌旗影，万木风多剑槊声。
玉殿香烟浮俎豆，瑶墀星斗灿冠缨。
雍歌听彻人归尽，独立春宵百感生。

作者简介：（1507—1555）明陕西华州人，字允宁，号槐野。嘉靖十四年进士。历修撰、谕德，官南京国子祭酒，以省母归。适关中地震遇难。自负经世才，谙知九边要害，识文墨，不得少效于世。扼腕时事，好使酒谩骂。诗文效法李梦阳，有《槐野存笥稿》。